CELEX: 32014D0604(01)
Language: el
Date: 2014-06-03 00:00:00
Title: Απόφαση της Επιτροπής, της 3ης Ιουνίου 2014 , για τη σύσταση ομάδας εμπειρογνωμόνων της Επιτροπής για τον έλεγχο του καρκίνου και την κατάργηση της απόφασης 96/469/ΕΚ

4.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 167/4
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 3ης Ιουνίου 2014
   για τη σύσταση ομάδας εμπειρογνωμόνων της Επιτροπής για τον έλεγχο του καρκίνου και την κατάργηση της απόφασης 96/469/ΕΚ
   2014/C 167/05
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 168 παράγραφος 2 της Συνθήκης για τη λειτουργία της Ευρωπαϊκής Ένωσης, τα κράτη μέλη, σε συνεργασία με την Επιτροπή, πρέπει να συντονίζουν μεταξύ τους τις πολιτικές και τα προγράμματά τους στους τομείς που αναφέρονται στην παράγραφο 1. Η Επιτροπή μπορεί να αναλαμβάνει, σε στενή επαφή με τα κράτη μέλη, κάθε χρήσιμη πρωτοβουλία για την προώθηση του συντονισμού αυτού, ιδίως πρωτοβουλίες για τον καθορισμό κατευθυντήριων γραμμών και δεικτών, την οργάνωση της ανταλλαγής βέλτιστων πρακτικών και την προετοιμασία των στοιχείων που είναι αναγκαία για την τακτική παρακολούθηση και αξιολόγηση.
            
         
               (2)
            
            
               Η λευκή βίβλος της Επιτροπής «Μαζί για την υγεία: Στρατηγική προσέγγιση της ΕΕ για την περίοδο 2008-2013» (1), της 23ης Οκτωβρίου 2007, στην οποία αναπτύσσεται η στρατηγική υγείας της ΕΕ, καθορίζει τον καρκίνο ως προτεραιότητα για δράση.
            
         
               (3)
            
            
               Το Συμβούλιο εξέδωσε στις 2 Δεκεμβρίου 2003 σύσταση σχετικά με τον προσυμπτωματικό έλεγχο του καρκίνου (2).
            
         
               (4)
            
            
               Το Συμβούλιο εξέδωσε στις 10 Ιουνίου 2008 συμπεράσματα σχετικά με τη «μείωση του άχθους του καρκίνου» (3) και στις 13 Σεπτεμβρίου 2010 σχετικά με τη «Δράση κατά του καρκίνου» (4).
            
         
               (5)
            
            
               Η Ευρωπαϊκή Επιτροπή εξέδωσε στις 24 Ιουνίου 2009«Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών σχετικά με τη δράση κατά του καρκίνου: ευρωπαϊκή σύμπραξη» (5).
            
         
               (6)
            
            
               Η ανακοίνωση του προέδρου στην Επιτροπή, της 10ης Νοεμβρίου 2010, με τίτλο «Πλαίσιο για τους οριζόντιους κανόνες και το δημόσιο μητρώο των ομάδων εμπειρογνωμόνων της Επιτροπής» (6) (στο εξής, «πλαίσιο για τις ομάδες εμπειρογνωμόνων της Επιτροπής») καθορίζει ένα σύνολο αναθεωρημένων κανόνων για όλες τις ομάδες εμπειρογνωμόνων της Επιτροπής.
            
         
               (7)
            
            
               Η προετοιμασία και η υλοποίηση δραστηριοτήτων στον τομέα του καρκίνου απαιτεί τη στενή συνεργασία με τους ειδικευμένους φορείς στα κράτη μέλη και με τα ενδιαφερόμενα μέρη. Με τον τρόπο αυτό θα ικανοποιηθούν τα αιτήματα των εκπροσώπων των κρατών μελών και των εμπλεκόμενων μερών για καλύτερο συντονισμό λόγω των εκτεταμένων εργασιών για τον καρκίνο. Επιπλέον, η ανταλλαγή γνώσεων και πληροφοριών μπορεί να βοηθήσει στην επίλυση ορισμένων δυσκολιών που αντιμετωπίζουν τα κράτη μέλη στον έλεγχο του καρκίνου και να διευκολύνει τη συνεργασία με άλλους σημαντικούς συντελεστές όπως οι οργανώσεις των ασθενών.
            
         
               (8)
            
            
               Οι συμβουλές των ευρωπαίων εμπειρογνωμόνων υψηλού επιπέδου στον τομέα του καρκίνου θα πρέπει να είναι διαρκώς διαθέσιμες υπό τη μορφή ομάδας εμπειρογνωμόνων που θα συστήσει η Επιτροπή. Η ομάδα εμπειρογνωμόνων για τον καρκίνο θα πρέπει, κατόπιν αιτήματος της Επιτροπής, να παρέχει συμβουλές και εμπειρογνωμοσύνη στην Επιτροπή όσον αφορά τη διατύπωση και την εκτέλεση των δραστηριοτήτων της Ένωσης στον τομέα του καρκίνου και να ενισχύει τις ανταλλαγές σχετικών εμπειριών, πολιτικών και πρακτικών μεταξύ των κρατών μελών και των διάφορων μερών που συμμετέχουν.
            
         
               (9)
            
            
               Η εν λόγω ομάδα θα πρέπει να αποτελείται από εκπροσώπους των κρατών μελών, εκπροσώπους των οργανώσεων των καρκινοπαθών, εκπροσώπους ευρωπαϊκών οργανώσεων που δραστηριοποιούνται στον τομέα της πρόληψης του καρκίνου, ευρωπαϊκών επαγγελματικών οργανώσεων ή επιστημονικών συλλόγων που δραστηριοποιούνται στον τομέα του καρκίνου, έναν εκπρόσωπο κατασκευαστών προϊόντων ή παρόχων υπηρεσιών για τον καρκίνο και έναν εκπρόσωπο του Διεθνούς Κέντρου Έρευνας για τον καρκίνο, ώστε να εξασφαλίζεται ευρεία εκπροσώπηση των συντελεστών και εμπειρογνωμόνων στον τομέα του καρκίνου.
            
         
               (10)
            
            
               Η ομάδα εμπειρογνωμόνων για τον έλεγχο του καρκίνου δεν θα πρέπει να λειτουργεί ως επιτροπή κατά την έννοια του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (7).
            
         
               (11)
            
            
               Η επεξεργασία των προσωπικών δεδομένων θα πρέπει να γίνεται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (8).
            
         
               (12)
            
            
               Συνεπώς, η απόφαση 96/469/ΕΚ της Επιτροπής, της 30ής Ιουλίου 1996, για τη σύσταση συμβουλευτικής επιτροπής για την πρόληψη του καρκίνου (9) θα πρέπει να καταργηθεί,
            
         ΑΠΟΦΑΣΙΖΕΙ:
   Άρθρο 1
   Σύσταση της ομάδας εμπειρογνωμόνων
   Με την παρούσα απόφαση συστήνεται ομάδα εμπειρογνωμόνων για τον έλεγχο του καρκίνου, στο εξής «η ομάδα εμπειρογνωμόνων».
   Άρθρο 2
   Καθήκοντα της ομάδας εμπειρογνωμόνων
   1.   Κατόπιν αιτήματος της Επιτροπής ή των υπηρεσιών της Επιτροπής, η ομάδα εμπειρογνωμόνων εκτελεί τα ακόλουθα καθήκοντα στο πεδίο του καρκίνου:
   
               α)
            
            
               συνδράμει την Επιτροπή στην κατάρτιση νομοθετικών πράξεων και εγγράφων πολιτικής, κατευθυντήριων γραμμών και συστάσεων για τον έλεγχο του καρκίνου, καθώς και στοιχείων, μεταξύ άλλων και επιδημιολογικών, για τον καρκίνο, για την έγκαιρη διάγνωση του καρκίνου και τον προσυμπτωματικό έλεγχο, την πληροφόρηση του κοινού για την πρόληψη του καρκίνου, τη διαδικασία διασφάλισης της ποιότητας στη διαχείριση του καρκίνου και πτυχές πρόληψης που μπορούν να αναπτυχθούν βάσει των αποτελεσμάτων θεμελιώδους, διακρατικής και κλινικής έρευνας για τον καρκίνο που διεξάγεται στο πλαίσιο των ερευνητικών προγραμμάτων της ΕΕ και άλλων διεθνών ή εθνικών ερευνητικών πρωτοβουλιών, καθώς και σε οριζόντια θέματα σχετικά με τον καρκίνο·
            
         
               β)
            
            
               παρέχει συμβουλές στην Επιτροπή για την υλοποίηση των δράσεων της Ένωσης και προτείνει βελτιώσεις στα μέτρα που λαμβάνονται·
            
         
               γ)
            
            
               συμβουλεύει την Επιτροπή στην παρακολούθηση, αξιολόγηση και διάδοση των αποτελεσμάτων των μέτρων που λαμβάνονται σε ενωσιακό και εθνικό επίπεδο·
            
         
               δ)
            
            
               συμβουλεύει την Επιτροπή σχετικά με τη διεθνή συνεργασία·
            
         
               ε)
            
            
               διευκολύνει τον συντονισμό και την ανταλλαγή πληροφοριών μεταξύ των κρατών μελών·
            
         
               στ)
            
            
               παρέχει στην Επιτροπή επισκόπηση των ενωσιακών και εθνικών πολιτικών·
            
         
               ζ)
            
            
               ενισχύει τις ανταλλαγές σχετικών εμπειριών, πολιτικών και πρακτικών των κρατών μελών και των διάφορων μερών που συμμετέχουν.
            
         2.   Για την εκτέλεση των καθηκόντων που αναφέρονται στην παράγραφο 1, η ομάδα των εμπειρογνωμόνων μπορεί, ιδίως αν το ζητήσει η Επιτροπή ή οι υπηρεσίες της, να υποβάλει γνώμες, συστάσεις και εκθέσεις.
   3.   Τα καθήκοντα της ομάδας των εμπειρογνωμόνων δεν αλληλεπικαλύπτονται με ζητήματα που εμπίπτουν στην αρμοδιότητα της συμβουλευτικής επιτροπής για την ασφάλεια και την υγεία στο χώρο εργασίας, η οποία συστάθηκε με την απόφαση 2003/C 218/01 του Συμβουλίου (10), της επιστημονικής επιτροπής για τα όρια επαγγελματικής έκθεσης σε χημικούς παράγοντες, η οποία συστάθηκε με την απόφαση 2014/113/ΕΕ της Επιτροπής (11) ούτε της οδηγίας 2004/37/ΕΚ (12) σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους ή μεταλλαξιογόνους παράγοντες κατά την εργασία, ούτε με ζητήματα που εμπίπτουν στα καθήκοντα της φαρμακευτικής επιτροπής που συστάθηκε με την απόφαση 75/320/ΕΟΚ του Συμβουλίου (13).
   Άρθρο 3
   Διαβούλευση
   Η Επιτροπή μπορεί να συμβουλεύεται την ομάδα των εμπειρογνωμόνων για κάθε ζήτημα που συνδέεται με τον καρκίνο.
   Άρθρο 4
   Σύνθεση — Διορισμός
   1.   Η ομάδα εμπειρογνωμόνων απαρτίζεται από τα ακόλουθα μέλη:
   
               α)
            
            
               αρμόδιες αρχές των κρατών μελών·
            
         
               β)
            
            
               τρεις εκπροσώπους των οργανώσεων καρκινοπαθών·
            
         
               γ)
            
            
               δύο εκπροσώπους ευρωπαϊκών ενώσεων που δραστηριοποιούνται στον τομέα της πρόληψης του καρκίνου·
            
         
               δ)
            
            
               τρεις εκπροσώπους ευρωπαϊκών επαγγελματικών ενώσεων ή επιστημονικών συλλόγων που δραστηριοποιούνται στον τομέα του καρκίνου·
            
         
               ε)
            
            
               έναν εκπρόσωπο κατασκευαστών προϊόντων ή παρόχων υπηρεσιών στον τομέα του καρκίνου·
            
         
               στ)
            
            
               έναν εκπρόσωπο του Διεθνούς Κέντρου Έρευνας για τον Καρκίνο.
            
         2.   Οι αρμόδιες αρχές των κρατών ΕΖΕΣ που είναι μέρη της συμφωνίας για τον Ευρωπαϊκό Οικονομικό Χώρο μπορούν, επίσης, να γίνουν μέλη της ομάδας, μετά από αίτηση των ενδιαφερομένων κρατών ΕΖΕΣ.
   3.   Οι αρμόδιες αρχές των χωρών που είναι υποψήφιες για ένταξη στην Ευρωπαϊκή Ένωση μπορούν, επίσης, να γίνουν μέλη της ομάδας, μετά από αίτηση των ενδιαφερομένων κρατών.
   4.   Τα μέλη διορίζονται από τον γενικό διευθυντή Υγείας και Καταναλωτών.
   5.   Τα μέλη που αναφέρονται στην παράγραφο 1 στοιχεία β), γ), δ) και ε) ορίζονται από έναν κατάλογο κατάλληλων υποψηφίων που καταρτίζεται ύστερα από δημοσίευση πρόσκλησης εκδήλωσης ενδιαφέροντος. Η πρόσκληση εκδήλωσης ενδιαφέροντος καθορίζει τα απαιτούμενα προσόντα και προϋποθέσεις για να γίνει κάποιος μέλος της επιτροπής.
   6.   Τα μέλη που αναφέρονται στην παράγραφο 1 στοιχεία α) έως στ) και στις παραγράφους 2 και 3 ορίζουν αντιπροσώπους και τα αναπληρωματικά μέλη για την αντικατάσταση του εκπροσώπου σε περίπτωση απουσίας ή κωλύματος. Τα αναπληρωματικά μέλη διορίζονται με τους ίδιους όρους όπως τα μέλη. Τα αναπληρωματικά μέλη αντικαθιστούν αυτόματα τα μέλη που απουσιάζουν ή κωλύονται.
   7.   Ο γενικός διευθυντής Υγείας και Καταναλωτών μπορεί να απορρίψει έναν εκπρόσωπο ή αναπληρωτή που προτείνεται από έναν φορέα, αν δεν πληροί τα χαρακτηριστικά που απαιτούνται στην πρόσκληση εκδήλωσης ενδιαφέροντος που αναφέρεται στην παράγραφο 5. Σε αυτές τις περιπτώσεις η ενδιαφερόμενη οργάνωση καλείται να διορίσει άλλον εκπρόσωπο ή αναπληρωτή.
   8.   Η διάρκεια της θητείας των μελών της ομάδας εμπειρογνωμόνων είναι τριετής και μπορεί να ανανεωθεί αν ένας μέλος ανταποκριθεί σε περαιτέρω πρόσκληση εκδήλωσης ενδιαφέροντος.
   9.   Η θητεία ενός μέλους λήγει πριν από τη λήξη της τριετούς περιόδου σε περίπτωση παραιτήσεώς του.
   10.   Τα μέλη που αναφέρονται στην παράγραφο 1 στοιχεία β) έως στ) ή οι αντιπρόσωποί τους μπορούν να αντικατασταθούν ή να αποκλειστούν για την εναπομένουσα περίοδο της θητείας τους στις εξής περιπτώσεις:
   
               α)
            
            
               μόνιμη ανικανότητα να παρίστανται στις συνεδριάσεις·
            
         
               β)
            
            
               ανικανότητα να συμβάλουν αποτελεσματικά στις εργασίες της ομάδας·
            
         
               γ)
            
            
               μη συμμόρφωση με τους όρους που αναφέρονται στο άρθρο 339 της Συνθήκης για τη λειτουργία της Ευρωπαϊκής Ένωσης·
            
         
               δ)
            
            
               μετέπειτα μη συμμόρφωση με τα προσόντα και τους όρους που προσδιορίζονται στην πρόσκληση για εκδήλωση ενδιαφέροντος, όπως αναφέρεται στην παράγραφο 5.
            
         11.   Ο γενικός διευθυντής Υγείας και Καταναλωτών μπορεί να ζητήσει από τα μέλη που αναφέρονται στην παράγραφο 1 στοιχεία β) έως στ) να διορίσει άλλον εκπρόσωπο ή άλλον αναπληρωτή στις περιπτώσεις που αναφέρονται στην παράγραφο 10.
   12.   Τα μέλη των οποίων η θητεία λήγει πριν από τη λήξη της τριετούς περιόδου, σύμφωνα με τις παραγράφους 8 και 9, μπορούν να αντικατασταθούν για την υπόλοιπη περίοδο της θητείας τους.
   13.   Τα ονόματα των μελών και των εκπροσώπων τους δημοσιεύονται στο μητρώο των ομάδων εμπειρογνωμόνων και άλλων παρόμοιων οντοτήτων της Επιτροπής («το μητρώο») (14). Τα ονόματα των αρχών των κρατών μελών επιτρέπεται να δημοσιεύονται στο Μητρώο.
   14.   Τα προσωπικά δεδομένα συγκεντρώνονται, υποβάλλονται σε επεξεργασία και δημοσιεύονται σύμφωνα με τις διατάξεις του κανονισμού (ΕΚ) αριθ. 45/2001.
   Άρθρο 5
   Λειτουργία
   1.   Η ομάδα εμπειρογνωμόνων προεδρεύεται από τον/τη διευθυντή/διευθύντρια που είναι επιφορτισμένος/-η με την πολιτική για τη δημόσια υγεία στη Γενική Διεύθυνση Υγείας και Καταναλωτών της Επιτροπής. Ο διευθυντής/Η διευθύντρια μπορεί να αναθέσει την προεδρία σε άλλο υπάλληλο της Επιτροπής.
   2.   Σε συμφωνία με την Επιτροπή, η ομάδα εμπειρογνωμόνων μπορεί να συγκροτήσει υποομάδες για την εξέταση ειδικών ζητημάτων με βάση εντολή καθηκόντων που καθορίζεται από την ομάδα. Οι εν λόγω υποομάδες διαλύονται μετά την εκπλήρωση της εντολής τους.
   3.   Η Επιτροπή μπορεί να προσκαλεί εμπειρογνώμονες εκτός της ομάδας, εξειδικευμένους σε κάποιο θέμα της ημερήσιας διάταξης, για να συμμετάσχουν στις εργασίες της ομάδας. Επιπλέον, η Επιτροπή μπορεί να παρέχει καθεστώς παρατηρητή σε φυσικά πρόσωπα ή σε οργανώσεις, κατά την έννοια του κανόνα 8 παράγραφος 3 του πλαισίου για τις ομάδες εμπειρογνωμόνων της Επιτροπής καθώς και σε χώρες που είναι υποψήφιες για ένταξη στην ΕΕ.
   4.   Τα μέλη των ομάδων εμπειρογνωμόνων και οι εκπρόσωποι και τα αναπληρωματικά μέλη τους, καθώς και οι προσκεκλημένοι εμπειρογνώμονες και οι παρατηρητές, συμμορφώνονται με τις υποχρεώσεις περί τήρησης του επαγγελματικού απορρήτου που ορίζονται στις Συνθήκες, όπως και με τους κανόνες εφαρμογής τους, καθώς και με τους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, όπως αυτοί ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής (15). Σε περίπτωση αθέτησης των εν λόγω υποχρεώσεων, η Επιτροπή δύναται να λάβει όλα τα ενδεδειγμένα μέτρα.
   5.   Οι συνεδριάσεις της ομάδας εμπειρογνωμόνων και των υποομάδων της γίνονται στους χώρους της Επιτροπής, εκτός αν έκτακτες συνεδριάσεις συγκαλούνται αλλού για δεόντως αιτιολογημένους λόγους. Η Επιτροπή εξασφαλίζει τη γραμματειακή υποστήριξη. Η ημερήσια διάταξη και τα πρακτικά των συνεδριάσεων της ομάδας εμπειρογνωμόνων καταρτίζονται από την Επιτροπή. Στις συνεδριάσεις της ομάδας εμπειρογνωμόνων ή των υποομάδων της μπορούν να συμμετέχουν και άλλοι υπάλληλοι της Επιτροπής για τους οποίους οι εν λόγω εργασίες παρουσιάζουν ενδιαφέρον.
   6.   Η ομάδα εγκρίνει τον εσωτερικό της κανονισμό με βάση τους συνήθεις διαδικαστικούς κανόνες για τις ομάδες εμπειρογνωμόνων.
   7.   Η Επιτροπή δημοσιεύει όλα τα σχετικά έγγραφα (όπως ημερήσιες διατάξεις, πρακτικά και παρατηρήσεις των συμμετεχόντων) σχετικά με τις δραστηριότητες που διενεργεί η ομάδα εμπειρογνωμόνων είτε με την ανάρτησή τους στο μητρώο είτε μέσω συνδέσμου που παραπέμπει από το μητρώο σε ειδικό δικτυακό τόπο, όπου διατίθενται πληροφορίες. Δεν δημοσιεύονται έγγραφα σε περίπτωση που η δημοσιοποίησή τους θα έθιγε την προστασία δημόσιου ή ιδιωτικού συμφέροντος, όπως ορίζεται στο άρθρο 4 του κανονισμού (ΕΚ) αριθ. 1049/2001 (16).
   Άρθρο 6
   Έξοδα συνεδριάσεων
   1.   Οι συμμετέχοντες στις εργασίες της ομάδας εμπειρογνωμόνων δεν αμείβονται για τις υπηρεσίες που παρέχουν.
   2.   Τα οδοιπορικά και τα έξοδα διαβίωσης των συμμετεχόντων στις δραστηριότητες της ομάδας εμπειρογνωμόνων επιστρέφονται από την Επιτροπή, σύμφωνα με τις ισχύουσες διατάξεις της Επιτροπής.
   3.   Τα έξοδα που αναφέρονται στην παράγραφο 2 επιστρέφονται εντός των ορίων των διαθέσιμων πιστώσεων που χορηγούνται στο πλαίσιο της ετήσιας διαδικασίας για την κατανομή των πόρων.
   Άρθρο 7
   Κατάργηση
   Η απόφαση 96/469/ΕΚ καταργείται.
   Άρθρο 8
   Η παρούσα απόφαση εφαρμόζεται από την ημέρα της έκδοσής της.
   
      Βρυξέλλες, 3 Ιουνίου 2014.
      
         
            Για την Επιτροπή
         
         Tonio BORG
         
            Μέλος της Επιτροπής
         
      
   
   
      (1)  COM(2007) 630 τελικό της 23.10.2007.
   
      (2)  ΕΕ L 327 της 16.12.2003, σ. 34.
   
      (3)  2876η σύνοδος του Συμβουλίου Απασχόλησης, Κοινωνικής Πολιτικής, Υγείας και Καταναλωτών, της 10.6.2008.
   
      (4)  3032η σύνοδος του Συμβουλίου Γενικών Υποθέσεων, της 13.9.2010.
   
      (5)  COM(2009) 291 τελικό της 24.6.2009.
   
      (6)  C(2010) 7649 final, 10.11.2010.
   
      (7)  ΕΕ L 55 της 28.2.2011, σ. 13.
   
      (8)  ΕΕ L 8 της 12.1.2001, σ. 1.
   
      (9)  ΕΕ L 192 της 2.8.1996, σ. 31 και ΕΕ L 204 της 14.8.1996, σ. 20.
   
      (10)  ΕΕ C 218 της 13.9.2003, σ. 1.
   
      (11)  ΕΕ L 62 της 4.3.2014, σ. 18.
   
      (12)  ΕΕ L 229 της 29.6.2004, σ. 23.
   
      (13)  ΕΕ L 147 της 9.6.1975, σ. 23.
   
      (14)  Τα μέλη που δεν επιθυμούν τη δημοσιοποίηση των ονομάτων τους μπορούν να ζητήσουν παρέκκλιση από τον εν λόγω κανόνα. Η αίτηση για τη μη γνωστοποίηση του ονόματος ενός μέλους μιας ομάδας εμπειρογνωμόνων θεωρείται αιτιολογημένη αν η δημοσίευση θέτει σε κίνδυνο την ασφάλειά του/της ή την ακεραιότητά του/της ή θίγει αδικαιολόγητα την ιδιωτική του/της ζωή.
   
      (15)  Απόφαση 2001/844/ΕΚ, ΕΚΑΧ, Ευρατόμ της Επιτροπής, της 29ης Νοεμβρίου 2001, για την τροποποίηση του εσωτερικού κανονισμού της (ΕΕ L 317 της 3.12.2001, σ. 1).
   
      (16)  Οι εξαιρέσεις αυτές αποσκοπούν στην προστασία της δημόσιας ασφάλειας, των στρατιωτικών υποθέσεων, των διεθνών σχέσεων, της δημοσιονομικής, νομισματικής και οικονομικής πολιτικής, της ιδιωτικής ζωής και της ακεραιότητας του ατόμου, των εμπορικών συμφερόντων, των δικαστικών διαδικασιών και της παροχής νομικών συμβουλών, των επιθεωρήσεων/ελέγχων/λογιστικών ελέγχων και της διαδικασίας λήψης αποφάσεων ενός θεσμικού οργάνου.